钦定古今图书集成/明伦汇编/皇极典/第232卷 > 《盛德日新赋》〈以修乃无已尧舜何远为韵〉唐·王棨
## 钦定古今图书集成/明伦汇编/皇极典/第232卷 > 《盛德日新赋》〈以修乃无已尧舜何远为韵〉唐·王棨

皇德弥盛，宸心未休。虽昭昭而光启，犹日日以勤修。
常怀姑务之情，渐弘帝道；转见增光之美，益阐王猷。
岂非潜契无为，思齐不宰？诚荡荡之可及，故汲汲而
罔怠。所以宅八极，家四海，实宪文之道长，信鉴武之
功倍。惕如御朽，化行克协于明哉；忧若纳隍，令出必
资乎慎乃。是故将致丕洽，克勤诞敷，亭育旁覃于九
有，英明上合于三无。每俨形容，建前王之标表；未尝
晷刻，废哲后之规模。怀德兮如斯，好生兮何已？承昌
运兮咸称鼎盛，在圣躬兮宁惟玉比。旋立后图，亟更
前轨，盖垂法于列辟，非取规于君子。由是祚既超汉，
仁惟纂尧，式孚已及于千品，克懋匪由乎一朝。振三
代之风，咸知允叶；绍百王之业，是谓光昭。自可国肥
讵徒，身润焦思无惭于夏禹，膻行远符于虞舜。遂使
卿云瑞露，皆感之以呈祥；凿齿雕题，具怀之而纳賮。
况乎混文轨，倒干戈，惟馨之义斯在，既饱之人若何？
播以乐章，八音而尽善尽美；导乎邦政，万物而无偏
无颇。大矣哉！垂拱端居，风行草偃。全臻教化之要，渐
积邦家之本。臣知合天地而“日新又新”，岂致君之云
“远。”